**Профессор Құламқадыр Мамытбековтің «Құрмалас сөйлемі»**

**Қайсар Қадырқұлов,**

**әл-Фараби атындағы ҚазҰУ,**

**филология ғылымының кандидаты.**

**Лэйля Мамытбекова,**

**Абай атындағы ҚазҰПУ,**

**аға оқытушы**

 Сонау жетпісінші жылдардың басында қазақ тіліндегі құрмалас сөйлемнің ерекшеліктерін ғылыми тұрғыда зерттеу енді - енді қолға алына бастап еді. Белгілі ғалымдар Н.Сауранбаев, С.Аманжолов, М.Балақаев, Т.Қордабаевтардың санаулы зерттеулері болмаса, ғылыми негіздің бәрі орыс тіліндегі еңбектерге сүйенді. Осы тұста тыңға түрен салғандай, тілші - ғалым Әмеди Хасеновтің жетекшілігімен ғылым кандидаты атағын алу үшін «Қазіргі қазақ тіліндегі салалас құрмалас сөйлемдер тақырыбында» диссертация қорғалды. Зерттеуші - Мамытбеков Құламқадыр ағамыз. Жалпы құрмалас сөйлем туралы еңбектер мектеп оқулықтары мен жекелеген мақалалар деңгейінде болғандықтан, Қ.Мамытбековтің зерттеу жұмысы салалас құрмаластың табиғатына талдау жасай отырып, құрмаластың жүйелік сипатына айқындама береді. Бүгінгі таңда жан- жақты сараланып, нақты ережеге тұрақтап, тиянақты қағидалармен айшықталған құрмалас сөйлем тілдік қолданыста Мамытбеков Құламқадыр ағамыз ұсынған кейбір тұжырымдарды қажетсініп тұрады. Өйткені «...кемінде екі жай сөйлемнен тұрып, күрделі ойды білдіретін» құрмалас сөйлеміміз(қазіргі барлық оқулықтағы ережесі осылай берілген),шынтуайтқа келгенде, кез келген жай сөйлемнен біріге салмайды екен. Мамытбеков ағамыздың құрмаласы басқаша: *...кез келген жай сөйлемдер құрмалас сөйлем компоненті бола алмайды.Құрмалас сөйлемнің компоненті болу үшін жай сөйлемдер арасында тек мағыналық жақындықтың болуы жеткіліксіз,құрмалас сөйлем компоненттері арасында семантикалық бірлік пен қоса,оларды бір-бірімен байланыстыратын, ұштастырып тұратын «көген» - түрлі грамматикалық және лексикалық амалдардың болуы шарт* [1]. Құрмалас сөйлемдерді құрамындағы жай сөйлемдерінің байланысу тәсіліне қарай үш түрге(салалас,сабақтас және аралас құрмалас) бөліп оқытып келеміз. Академик Н.Сауранбаевтың еңбегінде құрмаластың екі түрі беріледі. Аралас құрмалас туралы айтылмайды[2]. Ал Қ.Мамытбеков те өз зерттеуінде кұрмаласты салалас және сабақтас түрінде екіге бөліп, араласты шартты түрде салалас пен сабақтастың қатар келуі ретінде сипаттайды. Себебі араластың құрамындағы жай сөйлемдердің бір- бірімен байланысу тәсілдері салаластың ережесіне сай келе бермейді. Ғ.Әбухановтың оқулығында аралас құрмаласқа ***Шала тұтанған от өшіп барады екен, тықсырмалай үрлеген сайын күл*** ***бұрқырап, түтін көзді ашқызбайды*** деген мысал беріліп, бірінші мен екінші салаласа,екінші мен үшінші сабақтаса байланысқаны айтылады[3]. Сонда ***Шала тұтанған*** ***от өшіп барады екен, тықсырмалай үрлеген сайын күл бұрқырап,..*** сөйлемдері салаласа байланысқан болып шығады. Салаластың құрамындағы жай сөйлемдердің сыңарларының бәрі басыңқы тұлғада болатынын ескерсек, мысалымыз ережеге көнбей тұр. Ал ережеге сай ***Шала тұтанған от өшіп барады екен, түтін көзді*** ***ашқызбайды*** десек, жай сөйлемдердің семантикалық байланысы үзіледі. Бұндай жаңылтпашты қағида профессор С.Исаевтың оқулығында да қайталанады: *...аралас құрмаластың құрамындағы жай сөйлемдердің бір-бірімен мағыналық қарым- қатынастары, байланысу тәсілдері сабақтас құрмалас пен салалас құрмаластың құрамындағы жай сөйлемдердей болып келеді: бағыныңқы мен басыңқы арасындағы байланыс сабақтас та, басыңқы мен бағыныңқы, басыңқы мен басыңқы сөйлемдер арасындағы байланыс салалас болып келеді*[4]. Бізді жаңылдыратыны - басыңқы мен бағыныңқы арасындағы байланыстың салалас болуы. Аралас құрмаласты шартты түрде ерекшелеудің мәні осындай сәйкессіздіктердің болуынан туындаса керек.

 Ғалым ағамыз салалас құрмаластың сабақтас құрмаластың пайда болуына себін тигізгендігін ерекшелей отырып, екеуіне ортақ ұқсастықтарды да жаңа сипатта ұсынады. Бәрімізге белгілі тұжырым: қазақ тілінде тек салалас құрмалас сөйлем ғана жалғаулықты,жалғаулықсыз болады, ал сабақтас құрмалас сөйлем компоненттерін байланыстыратын грамматикалық көрсеткіш - сабақтастырушы жалғаулықтар жоқ. Тілдік қолданыста көрініс тапса да, сабақтастың құрамындағы жай сөйлемдердің жалғаулық шылаулармен байланысқан нұсқасын оқытпаймыз. Проф. Қ.Мамытбеков: *...қазақ тілінің фактілеріне қарағанда, кейбір жалғаулықтар тек салалас құрмалас компоненттерін бір- бірімен байланыстырып тұратын грамматикалық амал, тәсіл ғана емес, олар сонымен бірге сабақтас құрмалас сөйлем компоненттерін де бір-бірімен синтаксистік байланысқа түсіретін амал ретінде жұмсалады, - дейді*[1]. Нақты мысалдар ұсынады: ***Бұл тұста да соны істеп, «Алыстан сермеп» дейтін өлеңін біресе сол өлеңнің әнімен айтып, біресе желдірте,жорыта, қара сөзбен соқтырып, ұзақ айтып кетті; Соны кейде домбырамен қосып айтса, кейде Сейіт қарадай төгіліп, езіп, ағызып айта береді (М.Ә.). Осыған ойы талпынса да, қолы бармай желкесінен кежегесі кейін тартып жүргенде күн райы өзгерді (Ә.Н.).*** Осыған орай,құрмалас сөйлем компоненттерін байланыстыратын жалғаулықтарды **салаластырушы жалғаулықтар** демей, тек **құрмаластырушы жалғаулықтар** деуді ұсынады. Мысалдардың дәлдік мәнділігі сондай, берілген сабақтас құрмаластардың құрамындағы жалғаулықтарды алып тастаса, жай сөйлемдердің семантикалық та, грамматикалық та байланыстары жоғалады. Ал салаласта бұндай құбылыс тек мағыналық реңк өзгерісінен байқалады. Сондықтан жалғаулықты сабақтастардың аталмыш нұсқаларын оқулыққа енгізіп, синтаксистік құрылымның сипатын аша түссек, тіл білімінің дамуын жетілдіре түскен болар едік. Тілдік бірліктің қайсысы болса да қолданыстағы қарекеттің жемісі тұрғысында танылады. Құрмалас сөйлемнің түрлері де сол қолданыста кездесетін құрылымдық үлгілердің сұрыпталған жиынтығы. Зерттеушінің *«Қазіргі қазақ тіліндегі салалас құрмалас сөйлемдер»* атты диссертациялық еңбегі де күрделі ойды білдіретін күрделі сөйлемдердің қолданыстағы формалық және мазмұндық тұрақтылығын айшықтаудан тыс қалмайды: ***...тіліміздегі айтайық деген ойымызды құрмаластың салалас,сабақтас түрлерінің қайсысымен берсек те, оларда семантикалық қарама-қарсылық болмайды: Едіге талай қызды талай жігіттің алып кеткенін көрді, бірақ бір де бір қыздың ашу шақырғанын аңдамады (М.М.). Едіге талай қызды талай жігіттің алып кеткенін көрсе де, бір де бір қыздың ашу шақырғанын аңдамады***[1]. Сонымен қатар, өзге зерттеушінің пікірімен келіспеу көзқарасын жеткізу проф.Қ.Мамытбековтің «мәдениетті қарсылығынан» көрініс табады: *...жай сөйлем синтаксисі құрмалас сөйлем синтаксисіне негіз,тірек болатынын ескерсек, олар «сөйлемдік қасиеттен айырылады» деген қағида (Т.Қордабаевтың пікірі) шартты түрде айтылса керек.*

 **Демеуліктер сөздерді, сөйлемдерді байланыстыру үшін қызмет етпейді** (Р.Әміров пен Т.Қордабаевтың пікірі) деген тұжырымға да тікелей қарсы шықпай, *...кейбір демеулік шылаулар да салалас сөйлем компоненттерін байланыстыратын дәнекерлік қызмет* *атқарады* дейді де, олардың дәнекерлік сипатын баяндай келе, нақты мысалдар ұсынады: ***Да*** *демеулігі арқылы құрмаласқан салалас компоненттерінің баяндауыштары тұлғалық жағынан бір-бірімен сәйкес келеді; я бір баяндауыш әр компонентте қайталанып тұрады:* ***Артиллерия да үнсіз, атқыштар да үнсіз; Махамбетке қылыш та жетпеді, оқ та жетпеді (Ә.Әл). Оларды да өлімге апарады, бізді де өлімге апарады (С.С.).*** Демеуліктердің күшейтпелі түрі ғана емес, **-ма,-ме** сұраулық шылаулары да салалас сөйлем компоненттерін құрмаластыра алатындығын дәлелдейді: ***Әнебір шеткі прапорщик ұйықтамаған ба, мең- зең (З.Ш.); Баланың аты бала емес пе, әке- шешесінің мазасын кетірді (Ә.Әл); Ел құлағы елу деген емес пе - бәрі біледі екен (Ә.Нұрш.).*** Проф.Қ.Мамытбековтің «құрмалас сөйлемі» осы секілді оқшау пікірлерімен ерекшеленеді. Жаңалық лебі бар серпінді ойларымен оңашалана түседі. Мектепте де, жоғары оқу орындарында да салаластың құрамындағы жай сөйлемдерді тек жалғаулық шылаулар ғана байланыстыратындығын қайталаудан жалықпайтын қасаң қағидалардан арылатын уақыт жеткен секілді. Кешегі ережені бүгінгі тілдік қолданыстың өзгеріске ұшырататыны - ақиқат құбылыс. Ережеге бағынбайтын қолданысты түсіндіру үшін дәлелді пікірлерді негізге алған жөн. Құрмалас сөйлемге қатысты көкейкесті мәселелердің көптеген шешімін «Қазіргі қазақ тіліндегі салалас құрмалас сөйлемдер» тақырыбындағы диссертациялық жұмыстан табуға болады. Құрмаластың өзіне берілген анықтамалардың кейбір тұстарына күмәнмен қарағандардың екіұшты пікірлеріне де нақты жауап, дәлелді мысал келтіре аласың. Сондықтан өткен ғасырдың жетпісінші жылдарының басында жазылып,ғылыми кеңесте қорғалған проф. Қ.Мамытбековтің «Құрмалас сөйлемі» күні бүгінге дейін жаңалығын жоймаған ғылыми еңбектердің бірегейлері қатарынан орын алады. Тіпті құрмалас сөйлемнің күрделі ойды білдіретіндігіне талғампаз түсінікпен қарауды ескертеді: *Қазақ тілі туралы еңбектерде құрмалас сөйлемдерді қалыпты жай сөлемдерден ерекшелейтін айырым белгілерінің бірегейі құрмалас сөйлемдердің әр уақытта күрделі ойды білдіретіндігі туралы қағида кең етек алған. Бірақ тілдік фактілер күрделі ой тек құрмалас сөйлемдермен ғана емес, күрделенген жай сөйлемдер арқылы да берілетінін көрсетіп отыр****: Ерте бір кездерде******аждаһа сонау Ұлытау жағында да бар екен деген сөз тарап жүрді.*** *Ал жалаң ой кейде құрмалас сөйлем үлгісімен берілетін жайттардың да тілімізде кездесетінін тілдік фактілер жоққа шығармайды. Әсіресе, бірыңғай мүшелі жай сөйлемдерде ортақ баяндауыштың қайталанып келуі жай сөйлемді құрмаласқа айналдырады:* ***Қара тас та******үнсіз, қарақшылар да үнсіз (Ғ.Мұст).*** *Синтаксистік құрылымы жағынан бұл -құрмалас сөйлем, мағыналық жағынан жалаң бір ғана ойды білдіріп тұр. Мұны* ***Қара тас******та, қарақшыылар да үнсіз*** *деп қайта құрсақ, бірыңғай бастауышты жай сөйлемге айналады.* Құрмалас сөйлемнің құпиясын өзге тілдегі зерттеулерден емес, өз тіліміздегі қолданыстан іздеудің де үлгісін зерттеуші өз еңбегінде айқын көрсеткен. Оны ешбір тілде кездеспейтін, тек қазақ тілінде ғана салалас құрмалас компоненттерінің байланысу тәсілі ретінде берілген 11 түрлі таптастыруынан-ақ зерделеуге болады. Бұл туралы әңгіме - жеке тақырып.

 Сонымен, құрмалас сөйлемге берілген анықтамадан бастап, олардың құрамындағы жай сөйлемдердің байланысу ерекшеліктерін саралау, күрделі ой ұғымының жай сөйлемге де ортақтығын, сабақты құрмалас компоненттерінің де жалғаулықпен байланысатындығын, жалғаулықты салалас құрмалас сыңарларын байланыстырудағы демеулік шылаулардың қызметін, аралас құрмалас сөйлемнің шарттылығын – бәрін профессор Қ.Мамытбеков ұсынған ғылыми негіздегі тұжырымдар деңгейінде жеке - жеке қағидаға айналдырдық. Ұстанымы жоғары ғылыми зерттеу ұтымды әдістеменің де қалыптасуына әсерін тигізеді. Қазіргі тұста құрмалас сөйлемді оқытудың күрделі тұстары жеткілікті. Бір ғана **ал** жалғаулығын бірде ыңғайлас салаласқа, бірде қарсылықты салаласқа теліп оқытамыз. Біз талдаған зерттеуде ол екеуіне де ортақ жалғаулық ретінде беріліп, көңілге қонымды мысалдармен дәлелденген. Ғылыми еңбектің өміршеңдігі – түйткілді мәселенің нақты жауабын алу үшін ізденушіні өзіне жүгіндіруі. Құламқадыр ағамыздың «Қазіргі қазақ тіліндегі салалас құрмалас сөйлемдер» тақырыбындағы зерттеуі- дәл сондай өміршең еңбек.

 Бес мүшел жастың белесіне шығып қана үлгерген ғұмырының тең жартысынан астамын Құламқадыр ағамыз кафедра меңгерушісі қызметін атқарумен өткізген екен. Кафедра болғанда да - шет тілдері кафедрасы. Ұстаздығы мен ғалымдығы өзгеге үлгі бола білген жан өмірінің соңғы жылдары әл-Фараби атындағы Қазақ ұлттық университеті қоғамдық ғылымдар факультеттеріне арналған шет тілі кафедрасын басқарып, ағылшын тілін меңгерген қазақ жастарының нарық экономикасындағы ролін дәріптейтін бірнеше мақалалар жариялап үлгерді. Біздің соңғы жылдары сөз етіп жүрген ағылшын тілін жетілдіре оқыту төңірегіндегі ұсыныстарымызды ол кісі бұдан жиырма жылдай уақыт бұрын көпшілікке жариялап еді. Ортамызда жүргенде биыл 80-нің сеңгіріне шығатын Құламқадыр ағамыздың ұрпағына ұзақ ғұмыр тілеп, ғылымдағы жасампаздығына тәнті боламыз.

Пайдаланылған әдебиеттер:

1. Мамытбеков Қ. Қазіргі қазақ тіліндегі салалас құрмалас сөйлемдер, канд.диссертация, 1973 ж.

2. Сауранбаев Н. Қазақ тілі. Алматы,Н.Сауранбаев қоры, 2000 ж. 220 б.

3. Әбуханов Ғ. Қазақ тілі. Алматы , Мектеп 1982 ж. 284 б.

4. Исаев С. Қазақ тілі. Алматы, Рауан, 1996 ж. 236 б.

**«Қазақ тілі мен әдебиеті»** Республикалық ғылыми - педагогикалық журнал, №11,

2016жыл